 

Одељење за друштвене делатности и Волонтерски сервис Звездаре, у складу са Стратешким планом развоја Градске општине Звездара 2021-2024. године, Програмом за младе Градске општине Звездара 2022-2026. и Програмом рада Волонтерског сервиса Звездаре у 2022. години, расписују

**КОНКУРС ЗА УЧЕНИКЕ/ЦЕ ОСНОВНИХ И СРЕДЊИХ ШКОЛА ЗА НАЈВОЛОНТЕРСКУ ИДЕЈУ/АКЦИЈУ НА ЗВЕЗДАРИ У 2022. ГОДИНИ**

Циљ конкурса је развијање идеје волонтирања код деце и младих, побољшање квалитета свакодневног живота на Звездари кроз креирање и реализацију волонтерских активности, као и развијање свести о значају волонтирања као процеса изградње грађанске свести, хуманости и међугенерацијске и вршњачке солидарности и размене.

Право учешћа на конкурсу имају ученици основних и средњих школа на подручју општине Звездара, одељења и/или неформално организоване групе ученика/ца које самоорганизовано и/или уз менторску помоћ својих наставника осмисле волонтерску акцију на подручју општине Звездара.

Све пријављене акције треба да буду реализоване најкасније до 20. новембра 2022. године a презентације реализованих акција у формату power point лица одговорна за акције треба најкасније до 30. новембра да доставе лично у канцеларију 706 у згради Општине или путем меила на електронску адресу: [volonterski.servis@zvezdara.org.rs](mailto:volonterski.servis@zvezdara.org.rs).

*НАПОМЕНА*: Током реализације акција препорука је да се фотографишу, снимају и евидентирају све кључне активности како би се за презентацију обезбедила неопходна документација и грађа. За презентацију акције могу да се користе снимљени видео клипови, израђују плакати, постери и други формати које реализатори процене као информативне, инспиративне и креативне за добро представљање саме акције али и добре волонтерске поруке суграђанима свих генерација и широј јавности.

Комисија ће подржати реализацију свих акција које буду оцењене оригиналним, корисним и потребним за унапређење свакодневног живота суграђана свих генерација на Звездари. Садржај волонтерске активности може бити из следећих области:

1. Екологије
2. Организовања акције прикупљања старог папира, старе гардеробе, средстава за хигијену, књига...
3. Организовања хуманитарних акција (помоћ старијим и лицима са инвалидитетом и сл.) креирања слободног времена деце и младих (организовање спортских, културних садржаја, израда зидних новина у згради у којој станујете...)
4. Вршњачке и међугенерацијске солидарности (помоћ и подршка у учењу вршњацима, дигитално описмењавање бака, дека, комшија и сл.)
5. Међугенерацијске солидарности (помоћ старијим, немоћним комшијама у набавци хране и лекова, изношењу смећа, читању новина и сл.)
6. Друге области по избору учесника Конкурса а које су процењене као значајне за квалитет свакодневног живота грађана.

Корисници волонтерских активности су: Звездарци, ваши вршњаци, комшије, деца без родитељског старања која су збринута у хранитељским породицама или установама социјалне заштите, старија лица, особе са инвалидитетом. "Корисници" могу бити и неуређене зелене површине, паркови, школска дворишта, запуштене фасаде и хаустори...као и сви за које мислите да могу и треба да живе хуманије и све што мислите да може да буде лепше...

Уколико волонтери/ке који буду конкурисали са својом акцијом процене да им је потребна помоћ од стране наставника, родитеља, рођака, комшија – она је дозвољена и пожељна.

Конкурс је отворен од дана објављивања до 20. новембра 2022. године. Попуњен пријавни формулар који је објављен уз текст Конкурса на сајту Градске општине Звездара ([www.zvezdara.org.rs](http://www.zvezdara.org.rs)) предаје се на писарници Градске општине Звездара, Одељењу за друштвене делатности, за „Конкурс за избор најволонерске акције на Звездари у 2022. години“, Булевар краља Александра 77, са обавезним именима, презименима и контакт телефонима одговорних особа.

На свечаности поводом Међународног дана волонтера 5. децембра, Комисија ће са представницима свих волонтерских тимова изабрати и наградити акције за које процени да имају значај за развијање идеје волонтирања, као и мерљиве резултате у подизању квалитета свакодневног живота на Звездари. Градска општина Звездара ће обезбедити награде за одељења или неформалне групе волонтера/ки који реализују „најволонтерску акцију“.

Пријавни формулар можете преузети у електронској форми са сајта Градске општине Звездара. За све додатне информације у вези „Конкурса за најволонтерску идеју/акцију на Звездари у 2022. години“ можете се обратити Одељењу за друштвене делатности на број телефона 3405 722, сваког радног дана од 11 до 14 часова.